b'\n_START_ARTICLE_\nIz Rusije s ljubavlju (1963.)\n_START_SECTION_\nProdukcija\n_START_PARAGRAPH_\nKad je predsjednik Kennedy izjavio kako mu je Iz Rusije s ljubavlju jedna od njegovih deset najdra\xc5\xbeih knjiga, producenti Broccoli i Saltzman odabrali su je kao nasljednika Dr. Noa. Roman Iana Fleminga bio je hladnoratovski triler, me\xc4\x91utim producenti su negativce odlu\xc4\x8dili prikazati kao \xc4\x8dlanove organizacije SPECTRE umjesto sovjetskih tajnih agenata iz SMERSHA-a. Film je koristio poznatu uvodnu sekvencu, a popularni pjeva\xc4\x8d pjevao je temu, dok se u odjavnoj \xc5\xa1pici pojavila re\xc4\x8denica "James Bond will be back". Igrom slu\xc4\x8daja, film je postao zadnji kojeg je Kennedy pogledao prije atentata._NEWLINE_Iako nije potpisan, glumac koji je glumio Ernsta Stavro Blofelda, ili Broja Jedan, \xc4\x8delnika SPECTRE, bio je Anthony Dawson, koji je glumio Profesora Dawsona u prethodnom filmu, Dr. No, kojeg je tako\xc4\x91er re\xc5\xbeirao Terence Young. U odjavnoj \xc5\xa1pici, Blofeld je potpisan s upitnikom._NEWLINE_Navodno se u filmu pojavio i Ian Fleming, autor Jamesa Bonda, stoje\xc4\x87i pokraj vlaka u Istanbulu, nose\xc4\x87i sive hla\xc4\x8de i bijeli \xc4\x91emper; neki izvori su demantirali ovu informaciju._NEWLINE_Scena u kojoj Bond pronalazi Tatjanu u krevetu u svojoj hotelskoj sobi postao je standardni test za budu\xc4\x87e glumce koji su se natjecali za ulogu. Na specijalnom DVD izdanju postoji isje\xc4\x8dak s jednog takvog testa, s Jamesom Brolinom, Seanom Beanom, Samom Neilom i budu\xc4\x87im Bondom, Pierceom Brosnanom. Scena je kori\xc5\xa1tena i u izboru mnogih glavnih glumica, kao \xc5\xa1to su Maryam D\'Abo i Maud Adams.\n_START_SECTION_\nRadnja\n_START_PARAGRAPH_\nU uvodnoj \xc5\xa1pici, po\xc4\x8dinje po no\xc4\x87i u ukra\xc5\xa1enom vrtu u kojem se James Bond igra ma\xc4\x8dke i mi\xc5\xa1a s visokim plavokosim ubojicom. Bonda je zarobio i nasilno zadavio do smrti Red Grant. Odjednom se pale veliki reflektori, ispostavlja se da je \'Bond\' \xc4\x8dovjek koji je nosio Bondovu masku - sve je to bio trening koji je provodila SPECTRE._NEWLINE_Kronsteen, SPECTRE-in \xc5\xa1ahovski velemajstor i planer, smislio je plan kako ukrasti ure\xc4\x91aj za dekodiranje, Lektor, od Rusa i tako dovesti u nepriliku Britansku obavje\xc5\xa1tajnu slu\xc5\xbebu u osvetu za ubojstvo njihovog operativca Dr. Noa. Biv\xc5\xa1a agentica SMERSH-a, Rossa Klebb, postavljena je na \xc4\x8delo misije, koja je ve\xc4\x87 anga\xc5\xbeirala rusku \xc5\xa1ifranticu u veleposlantvu u Istanbulu. Klebb se nalazi na SPECTRE-inu otoku, tajnoj bazi za treninge, kako bi procijenila ubojicu Reda Granta._NEWLINE_U Londonu, M ka\xc5\xbee Bondu kako je Romanova, \xc5\xa1ifrantica u istanbulskom veleposlanstvu, kontaktirala obavje\xc5\xa1tajce u Istanbulu kako je spremna predati Lektor, ure\xc4\x91aj za dekodiranje koji godinama tra\xc5\xbee i MI6 i CIA. Osim toga, Romanova tvrdi kako se zaljubila u Bonda. Iako je shvatio da je to zamka, M odlu\xc4\x8duje da Bond ipak krene na misiju._NEWLINE_Nakon kratkog flerta s Monepenny (tijekom kojeg M zatra\xc5\xbei da mu se vrati fotografija Romanove koju je dao Bondu da je pogleda, na kojoj pi\xc5\xa1e s ljubavlju, iz Rusije), Bond odlazi u Istanbul gdje ga od aerodroma po\xc4\x8dinju pratiti jedan neuredni \xc4\x8dovjek u nao\xc4\x8dalama i Red Grant, dok se on ide sastati s Karimom Beyom, kojeg poslije umalo ubijaju kad je eksplodirala mina pri\xc4\x8dvr\xc5\xa1\xc4\x87ena na zid njegove ku\xc4\x87e._NEWLINE_Sljede\xc4\x87eg dana, nakon \xc5\xa1pijuniranja ubojice Krilencua u divovskom podzemnom kompleksu ispod ruskog konzulata koriste\xc4\x87i periskop, odlaze u romsko naselje na turskom selu, u kojem Bey ima kontakte. Me\xc4\x91utim, selo napadaju Krilencuovi ljudi, nakon \xc4\x8dega po\xc4\x8dinje pucnjava i obra\xc4\x8dun no\xc5\xbeevima. Grant, skriven, po\xc4\x8dinje pucati na svakoga tko mu se \xc4\x8dini kao Bond, dok su se stanovnici uspjeli oduprijeti Bugarima. Bey se, ranjen u napadu, osve\xc4\x87uje Krilencuu ubiv\xc5\xa1i ga sljede\xc4\x87eg dana snajperom u hotelu, iza divovskog jumbo-plakata s filmom Call Me Bwana, u kojem nastupaju Bob Hope i Anita Ekberg._NEWLINE_Nakon \xc5\xa1to se Bond vratio u hotel, pronalazi Romanovu kako ga \xc4\x8deka. Bond i Romanova po\xc4\x8dinju voditi ljubav, nesvjesni da ih snimaju Grant i Klebbova._NEWLINE_Sljede\xc4\x87eg dana, Romanova odlazi na dogovoreni sastanak u obli\xc5\xbenju d\xc5\xbeamiju Aja Sofija. Bond primje\xc4\x87uje \xc4\x8dovjeka koji ga je pratio sve od aerodroma, ali ovog ubija Grant, \xc5\xa1to Bond nije vidio. Nakon \xc5\xa1to je Bond prona\xc5\xa1ao tijelo, pronalazi planove ruskog konzulata koje je ovaj skrivao, ostaviv\xc5\xa1i Beya kojem je sumnjivo kako je sve jednostavno._NEWLINE_Bond se dogovara s Romanovom da se na\xc4\x91u na trajektu i snimi je dok ona govori o Lektoru, \xc5\xa1to poslije potvr\xc4\x91uju u MI6 u Londonu. Tra\xc5\xbei vizu od ruskog konzulata, \xc5\xa1to bi mu omogu\xc4\x87ilo ulazak u zgradu. Bey u me\xc4\x91uvremenu aktivira eksploziv u odaji ispod zgrade nakon \xc4\x8dega po\xc4\x8dinje curiti suzavac. U sveop\xc4\x87em kaosu, Bond pronalazi Romanovu i dekoder, nakon \xc4\x8dega odlaze na Orient Express, dok ih progoni sovjetski za\xc5\xa1titar, Benz, koji je prepoznao Romanovu. Red Grant je ve\xc4\x87 na vlaku. Bey i Benz su kasnije prona\xc4\x91eni mrtvi u kupeu._NEWLINE_Vlak nastavlja putovanje kroz jugoisto\xc4\x8dnu Europu, sti\xc5\xbeu\xc4\x87i u Beograd gdje Bond, na\xc5\xa1av\xc5\xa1i se s jednim od Beyovih sinova, dogovara sastanak s agentom u Zagrebu. Me\xc4\x91utim, tamo Grant presretne britanskog agenta i predstavlja se kao agent Nash, i nastavlja putovanje s Bondom ("Nash" je ruska rije\xc4\x8d za "na\xc5\xa1e", izraz kojim se koristio KGB za ozna\xc4\x8davanje svojih operativaca). U svojoj kabini, Bond ka\xc5\xbee \'Nashu\' o Lektoru i o tome kako \xc4\x87e te\xc5\xa1ko biti prenijeti ga preko granice. Bond postaje sumnji\xc4\x8dav u vezi \'Nasha\' kad je vidio kako je ovaj ne\xc5\xa1to ubacio u pi\xc4\x87e Romanove._NEWLINE_Dok ona le\xc5\xbei u nesvijesti u jednom dijelu kabine, Grant obara Bonda u drugu polovicu male kabine i po\xc4\x8dinje mu se rugati, rekav\xc5\xa1i mu kako se SPECTRE igra s Britancima i Rusima i okre\xc4\x87e ih jedne prema drugima, ostavljaju\xc4\x87i njega \xc5\xbeivog dok im ne nabavi Lektor. Ka\xc5\xbee Bondu kako \xc4\x87e inscenirati njegovu smrt da bude zlo\xc4\x8din iz strasti te da \xc4\x87e oni podmetnuti pismo Romanove u kojem ona prijeti kako \xc4\x87e objaviti film s njom i Bondom Bondom kako vode ljubav. Me\xc4\x91utim, u zadnjem poku\xc5\xa1aju da spasi \xc5\xbeivot, Bond mu ponudi da kupi njegovu zadnju cigaretu za 50 zlatnika. Grant nasjeda na zamku s aktovkom, a Bond ga ubija nakon nasilne borbe._NEWLINE_Na dogovorenoj to\xc4\x8dki na kojoj je Grant sredio svoj bijeg, Bond napu\xc5\xa1ta vlak s omamljenom Romanovom, svladava SPECTRE-inog operativca na kamionu s cvije\xc4\x87em i odlazi na balkansko selo. Helikopter ih odvodi do glisera kojim kre\xc4\x87u za Veneciju, ali ih presre\xc4\x87e mala flota glisera s granatama. Nakon \xc5\xa1to je primijetio da je o\xc5\xa1te\xc4\x87eno nekoliko ba\xc4\x8dvi s gorivom , Bond ska\xc4\x8de u more s Romanovom pretvaraju\xc4\x87i se da se predaje pucaju\xc4\x87i u vodu punu nafte, koja eksplodira i di\xc5\xbee u zrak ostale glisere._NEWLINE_Bond i Romanova kona\xc4\x8dno sti\xc5\xbeu u Veneciju i prijavljuju se u hotel, gdje Rosa Klebb, preru\xc5\xa1ena u sobaricu, poku\xc5\xa1ava otu\xc4\x91iti Lektor Bondu ispred nosa dok on telefonira. Me\xc4\x91utim, Romanova razoru\xc5\xbeava Klebbovu, koja tada poku\xc5\xa1ava udariti Bonda svojim otrovnim no\xc5\xbeem skakavcem, ali je Romanova upuca. S izvr\xc5\xa1enom misijom, Bond i Romanova odlaze na romanti\xc4\x8dni izlet gondolom, a Bond baca u kanal film s njim i Romanovom kako vode ljubav. Po\xc4\x8dinje odjavna \xc5\xa1pica s glazbenom temom, pjesmom "From Russia With Love".'